**Cuie ruginite**

*Necorupb*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

CUIE RUGINITE (Ziua întâia)

Vin ciorile pe crengile căzute

și umbrele prin curte se-ndesesc,

în poama acră-a mărului crețesc

briceagul tatei singur se ascute.

Ulucile din garduri stau să cadă,

iar cuiele în babe-au ruginit,

îl văd pe tata stând nedumerit

pe banca învechită din ogradă.

L-aud că-njură foarte supărat

de luna măsii-n cerul cristalin

căci zidurile toate s-au surpat

când a vorbit la megafon Stalin.

CUIE RUGINITE (Ziua a doua)

De azi de dimineață îndrept cuie –

le-am scos de ieri din gardul prăbușit,

l-aud pe tata înjurând mâhnit

de cerul măsii stors dintr-o gutuie.

Întreb de cuie noi, neruginite,

și de uluci de brad, că sunt mai moi,

dar tata pomenește d-un altoi

ce-mi va opri cuvintele rostite.

Și supărat se-ndreaptă spre grădină

să dreagă gardul rupt lângă anin –

din când în când se-aude în surdină

înjurături slăvindu-l pe Stalin!...